SKRIFTLIG FORESPØRGSEL E-0116/03

af Salvador Garriga Polledo (PPE-DE) til Kommissionen

(28. januar 2003)

Om: Nødvendigt at opnå befolkningens tillid til atomkraftværkers sikkerhed

Atomkraftsektoren er sammen med luftfartssektoren den mest regulerede og sikre industrisektor af alle. Alligevel er der ingen anden industriel aktivitet, der giver anledning til så store forbehold, og intet andet område, hvor der kræves så mange sikkerhedsgarantier.

Atomkraftindustriens fremtid vil i væsentlig grad afhænge af borgernes opfattelse af den. Som følge heraf er det nødvendigt, at de politisk ansvarlige optræder på en måde, så borgerne kan respektere og have tillid til atomkraften. Det er derfor vigtigt at gøre den almindelige borger klart, at der er behov for atomkraften, og at atomkraftværker sagtens kan eksistere side om side med anvendelse af andre energiformer.

Kan Kommissionen oplyse, hvilke bestræbelser den har gjort sig for med objektive og sandfærdige oplysningskampagner at informere EU-borgerne om sikkerheden ved atomkraft og oplyse dem om, at atomkraften er absolut nødvendig for at undgå en svækkelse af EU's industrisektor?

Svar afgivet på Kommissionens vegne af Loyola de Palacio

(26. februar 2003)

Kommissionen lancerede en bred debat om fremtidsudsigterne for Unionens energiforsyning med vedtagelsen den 29. november 2000 af grønbogen med titlen På vej mod en europæisk strategi for energiforsyningssikkerhed(1). Kommissionen understreger Unionens behov for bedre at kunne styre energisituationen. I denne sammenhæng tages der fat på bidraget fra atomkraft samt alle de andre energiforsyningskilder. Den afsluttende rapport om grønbogen, hvori konklusionerne af denne brede debat blev indkredset, godkendtes af Kommissionen den 26. juni 2002(2).

Kommissionen er sig fuldt bevidst, at offentlighedens tillid beror på en forsikring om et højt sikkerhedsniveau og et klart og gennemsigtigt svar på spørgsmålet om behandlingen af det radioaktive affald. Derfor udarbejdede Kommissionen den 6. november 2002 en lovgivningspakke bestående af forskellige retsakter vedrørende nuklear sikkerhed(3). Der er bl.a. tale om to forslag til direktiver, det ene om sikkerheden i de nukleare anlæg, der er i drift, eller som er ved at blive nedlukket, og det andet om forvaltningen af det bestrålede radioaktive brændsel og det radioaktive affald. Med udtalelsen fra ekspertgruppen i medfør af artikel 31 i Euratom-traktaten har Kommissionen anmodede Det Økonomiske og Sociale Udvalg om en udtalelse, som forventes fremsat i nær fremtid. Teksterne til direktivforslagene kan findes på netstedet for Kommissionens generaldirektorat for energi og transport med titlen nuklear sikkerhed.

På energiforsyningsområdet og med henblik på at opnå gennemsigtighed offentliggør Kommissionen systematisk alle de dokumenter, den udfærdiger, på internettet. De ovennævnte forslag vil i væsentlig grad bidrage til at berolige offentligheden, idet det godtgøres, at Kommissionen meget nøje overvåger spørgsmålene om nuklear sikkerhed, og at den gør det nødvendige for at fastsætte sikkerhedsnormerne på fællesskabsplan.

Kommissionens rolle er ikke at forsvare eller kræve den ene eller den anden energikilde indført, men den har pligt til på ansvarlig og konkret vis at fremlægge fordele og ulemper i forbindelse med hver enkelt energiforsyningskilde. Valgene med hensyn til energiforsyning påhviler medlemsstaterne selv, og det er dem samt industrivirksomhederne, der bedst er i stand til at udvikle direkte aktioner over for offentligheden. Kommissionen skal stå som garant for, at såvel den primære som den sekundære lovgivning overholdes fuldt ud på de forskellige områder.

(1) KOM(2000) 769 endelig udg.

(2) KOM(2002) 321 endelig udg.

(3) KOM(2003) 32 endelig udg.